Indbrudstyvene tog over tyve mærkevarejakker fra Steen Rasmussens butik i Hals. Han var ikke den eneste, der mistede mærkevarejakker den nat. Også i Sæby og Øster Hurup blev der stjålet jakker. Steen Rasmussen har da også prøvet det før. Fire gange på fire år. Og det er ved at være en dyr fornøjelse, da forsikringspolicen stiger hver gang. - Det ender jo bare med, hvis man at hvis man har alle de her indbrud, så må man bare sige, at så har man ingen butik mere. For der er ingen forsikringsselskaber, der vil have en mere, siger Steen Rasmussen til TV2/NORD. Nordjyllands Politi opfordrer folk til at give oplysninger om nattens indbrud på telefon 1-1-4. Og de opfordrer desuden folk til at lade være med at købe hælervarer. - Det er jo vinter og folk vil gerne have dyrt mærketøj og en jakke, der koster en 4-500 er jo let at omsætte til måske tusind kroner, og folk de falder for fristelsen, og det er derfor, at det er attraktivt at stjæle, siger vagtchef Claus Kjær-Pedersen til TV2/Nord.
Indbruddet i Sportshoppen i nat var butikkens fjerde på fire år. Butiksindehaveren overvejer butikkens fremtid.